CELEX: 32020D0789
Language: sk
Date: 2020-06-09 00:00:00
Title: Rozhodnutie Rady (EÚ) 2020/789 z 9. júna 2020 o obnovení Dohody o vedeckej a technickej spolupráci medzi Európskym spoločenstvom a vládou Indickej republiky

17.6.2020   
               
               
                  SK
               
               
                  Úradný vestník Európskej únie
               
               
                  L 193/3
               
            
         ROZHODNUTIE RADY (EÚ) 2020/789
         z 9. júna 2020
         o obnovení Dohody o vedeckej a technickej spolupráci medzi Európskym spoločenstvom a vládou Indickej republiky
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 186 v spojení s článkom 218 ods. 6 druhým pododsekom písm. a) bodom v),
         so zreteľom na návrh Európskej komisie,
         so zreteľom na súhlas Európskeho parlamentu (1),
         keďže:
         
                     (1)
                  
                  
                     Rada rozhodnutím 2002/648/ES (2) schválila uzavretie Dohody o vedeckej a technickej spolupráci medzi Európskym spoločenstvom a vládou Indickej republiky (3). Táto dohoda bola podpísaná v Naí Dillí 23. novembra 2001 a nadobudla platnosť 14. októbra 2002. Rada rozhodnutím 2009/501/ES (4) schválila uzavretie Dohody o obnovení Dohody o vedeckej a technickej spolupráci medzi Európskym spoločenstvom a vládou Indickej republiky (5), ktorá obnovila a mierne upravila dohodu podpísanú v roku 2001. Bola podpísaná v Naí Dillí 30. novembra 2007 a nadobudla platnosť 17. mája 2010. Táto dohoda spolu s dohodou podpísanou v roku 2001 sa ďalej uvádzajú ako „dohoda“.
                  
               
                     (2)
                  
                  
                     V súlade s článkom 11 písm. b) dohody sa dohoda sa uzatvára na obdobie piatich rokov a môže sa obnoviť vzájomnou dohodou zmluvných strán po vyhodnotení v priebehu posledného roka tohto päťročného obdobia.
                  
               
                     (3)
                  
                  
                     Rada rozhodnutím (EÚ) 2015/1788 (6) schválila obnovenie dohody na ďalšie obdobie piatich rokov. Platnosť dohody uplynie 17. mája 2020.
                  
               
                     (4)
                  
                  
                     Z hodnotenia, ktoré vykonali útvary Komisie, vyplýva, že dohoda tvorí dôležitý rámec na uľahčenie spolupráce medzi Úniou a Indiou v spoločných prioritných oblastiach vedy a techniky, čo prináša zmluvným stranám vzájomný prospech. Preto je v záujme Únie obnoviť dohodu na ďalšie obdobie piatich rokov.
                  
               
                     (5)
                  
                  
                     Obe zmluvné strany potvrdili svoj zámer obnoviť dohodu na ďalšie obdobie piatich rokov bez akýchkoľvek zmien dohody.
                  
               
                     (6)
                  
                  
                     Obnovenie dohody by sa preto malo schváliť v mene Únie,
                  
               PRIJALA TOTO ROZHODNUTIE:
         
            Článok 1
            Týmto sa v mene Únie schvaľuje obnovenie dohody na ďalšie obdobie piatich rokov.
         
         
            Článok 2
            Predseda Rady určí osobu(-y) splnomocnenú(-é) oznámiť v mene Únie vláde Indickej republiky, že Únia ukončila svoje vnútorné postupy potrebné na obnovenie dohody v súlade s článkom 11 písm. a) dohody.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Bruseli 9. júna 2020
            
               
                  Za Radu
               
               
                  predsedníčka
               
               A. METELKO-ZGOMBIĆ
            
         
         
            (1)  Súhlas z 13. mája 2020.
         
            (2)  Rozhodnutie Rady 2002/648/ES z 25. júna 2002, ktoré sa týka uzavretia Dohody o vedeckej a technickej spolupráci medzi Európskym spoločenstvom a vládou Indickej republiky (Ú. v. ES L 213, 9.8.2002, s. 29).
         
            (3)  Dohoda o vedecko-technickej spolupráci medzi Európskym spoločenstvom a vládou Indickej republiky (Ú. v. ES L 213, 9.8.2002, s. 30).
         
            (4)  2009/501/ES: Rozhodnutie Rady z 19. januára 2009 o uzatvorení dohody o obnovení Dohody o vedeckej a technickej spolupráci medzi Európskym spoločenstvom a vládou Indickej republiky (Ú. v. EÚ L 171, 1.7.2009, s. 17).
         
            (5)  Ú. v. EÚ L 171, 1.7.2009, s. 19.
         
            (6)  Rozhodnutie Rady (EÚ) 2015/1788 z 1. októbra 2015 o obnovení Dohody o vedeckej a technickej spolupráci medzi Európskym spoločenstvom a vládou Indickej republiky (Ú. v. EÚ L 260, 7.10.2015, s. 18).